Begoña Artabe

Begoña Artabe Rodriguez (Zornotza, Bizkaia, 1946) artista plastikoa da, margolaria.

 Bizitza 

 Lehen urteak 
Txikitatik zuen irudiak asmatzeko gaitasuna. Pinturarako ere afizio handia zuen, eta jaioterriko monja karmendarren Karmengo ama ikastetxean hasi zen pintura eskolak jasotzen. Ikastetxe berean egin zituen idazkaritza edo administratibo ikasketak ere eta horri esker notario batekin lan egin zuen zenbait urtez, baina sormenak egiten zion beti tira.

20 urte zituela gaixotasun oso arriskutsua izan zuen, tuberkulosi oso larria zuela esan zioten eta heriotza arriskua zuela, mirari bat tarteko izan ezik. Begoñak bizitzeko gogoa zuen, ordea, eta lana utzi eta artea ikasten hasi zen, bere bizitzako ametsa betez.

 Margolari ibilbidea 
29 urterekin, Sopelara (Bizkaia) joan zen bizitzera, hiru umerekin. Ikastola sortzeko zegoen; orduan, sei lagunek ikastola sortu zuten, Ander Deuna izenekoa, eta klaseak ematen hasi zen. Hori zen bere sormen grinaz gozatzeko eta asetzeko bidea. Urte asko egin zituen horretan, laugarren semea heldu zitzaion arte, 40 urterekin. Besteak nagusiak ziren, ikasketak egitera zihoazen, eta dirua behar zuen, ikastolan ez zuelako kobratzen. Horrela bada, arte estudio bat erosi eta klaseak ematen hasi zen.

Handik aurrera zer margotzen zen munduan zehar arte garaikidean ikusteko bidaiatzen hasi zen. Deustuko Unibertsitatean (Bilbo) euskal arte garaikidearen inguruko master bat egin zuen. Lan egiten hasi, eta askotariko obra garatzen joan zen: sasoi batzuetan, estilo bat edo beste egiten zuen, eboluzionatzen joan zen. Espresionismoa, inpresionismoa, abstrakzioa eta minimalismoa landu ditu bere ibilbidean, eta hodeismoa-ren teoria sortu eta garatu du, besteak beste.

 Erakusketak 
Bere ibilbide profesional luzean, bere lanak hainbat areto eta galeriatan egon dira ikusgai, bai Iruñean, Gernikan edo Lekeition, besteak beste, bai nazioartean, bai Idahon eta Parisen. Gainera, Rekalde Galerian, Bilboko Arte Ederren Museoan edo Guggenheim Museoa Bilbaon tailer eta programa didaktikoetan parte hartu du.
 2016an Lurraren koloreak erakusketa Abanto-Zierbenako Euskal Herriko Meatzaritzaren Museoan. Erakusketak teknika aparta adierazten du, lurra bere mezuaren elementu kondentsatzaile gisa erabiltzean agertzen dena, bere testura eta gama kromatikoekin. 

 2022an Itsasoaren begiradak-Miradas del mar. erakusketa Bilboko Itsasmuseumean. Koloreak eta materiak eginkizun erabakigarria duten itsas paisaien aukeraketa batekin. Atzera begirakoa da, Begoñaren etapa artistikoen adierazgarri diren lanekin, gaztarotik heldutasunera, batzuk erakusketa honetara arte erakutsi gabeak Teknika eta estilo artistiko ugariko hogei bat piezaz osatutako erakusketan, surrealismotik abstrakziora eta espresionismotik harago, material naturalak erabiltzen dira, hala nola mineralak, itsas fosilen hondarrak, harea, harriak, lurra eta baita hezurrak edo errautsak ere.
250px|thumb|Artabe neba-arrebak
 Argitalpenak 

 Oinatzak koloreetan. Bere bizitza pertsonalean eta profesionalean garrantzitsuak izan diren koadroak azaltzeko, liburua da, haren neba Juan Luisek eman die forma liburuko testu poetikoei.

 Erreferentziak 

 Kanpo estekak 

 Itsasoaren begiradak-Miradas del mar. Irudiak YouTube

Kategoria:Zornotzarrak
Kategoria:Euskal Herriko margolariak
Kategoria:Emakume margolariak